TPIPP ส่งซิกปริมาณขายไฟQ2นิวไฮต่อเนื่อง เตรียมพร้อมร่วมประมูลงานเพิ่ม
TPIPP ส่งซิกปริมาณขายไฟ Q2 นิวไฮต่อเนื่อง เตรียมพร้อมร่วมประมูลงานเพิ่ม เผยโรงไฟฟ้าถ่านหิน-พลังงานเชื้อเพลิงขยะ 70 MW (TG7) ผ่าน EIA แล้ว คาดก่อสร้างแล้วเสร็จใน Q4/60 ส่วนโรงไฟฟ้าพลังงานเชื้อเพลิงจากขยะ 70 MW (TG6)-พลังงานถ่านหิน 150 MW (TG8) คาดเข้าสู่กระบวนการพิจารณา EIA เร็วๆ นี้ และจะหนุนให้กำลังการผลติดติดตั้งรวมเป็น 440 MW จากปัจจุบันอยู่ที่ 150 MW
11 ก.ค. 2560

นายวรวิทย์ เลิศบุษศราคาม รองผู้จัดการใหญ่ ฝ่ายโรงงาน บริษัท ทีพีไอ โพลีน เพาเวอร์ จำกัด (มหาชน) หรือ TPIPP เปิดเผยว่า บริษัทสามารถผลิตไฟฟ้าเพื่อจำหน่ายในช่วงไตรมาส 2/60 เพิ่มขึ้นเป็นสถิติสูงสุดใหม่จากโรงไฟฟ้าทั้ง 4 โรง ซึ่งมีกำลังการผลิตติดตั้งรวม 150 เมกะวัตต์ (MW) ประกอบด้วยโรงไฟฟ้าพลังงานเชื้อเพลิงจากขยะจำนวน 2 โรงที่จำหน่ายไฟฟ้าให้แก่การไฟฟ้าฝ่ายผลิตแห่งประเทศไทย (กฟผ.) ซึ่งได้รับส่วนเพิ่มราคารับซื้อไฟฟ้า (Adder) 3.50 บาท/หน่วย
รวมทั้งโรงไฟฟ้าพลังงานความร้อนทิ้งอีก 2 โรงที่จำหน่ายไฟฟ้าให้แก่ บริษัท ทีพีไอ โพลีน จำกัด (มหาชน) หรือ TPIPL ซึ่งเป็นบริษัทแม่เพื่อนำไปใช้ในกระบวนการผลิตปูนซีเมนต์สามารถผลิตไฟฟ้าได้อย่างมีประสิทธิภาพ
สำหรับปริมาณจำหน่ายไฟฟ้าที่เพิ่มขึ้น มีปัจจัยมาจากการนำองค์ความรู้มาใช้ในการบริหารจัดการโรงไฟฟ้าได้เป็นอย่างดี และการลงทุนปรับปรุงประสิทธิภาพเครื่องจักร ส่งผลให้อัตราการใช้กำลังการผลิต (Utilization) ของโรงไฟฟ้าได้ตามเป้าหมายที่วางไว้ รวมถึงรายได้ที่เพิ่มขึ้นหลังมีการปรับขึ้นค่าไฟฟ้าอัตโนมัติ (เอฟที) ในงวดเดือน พ.ค.-ส.ค.ที่ผ่านมา
“ในไตรมาส 2/60 TPIPP มีผลการผลิตไฟฟ้าได้สูงขึ้นกว่า 209 ล้านหน่วย ซึ่งเป็น New high อีกครั้งจากไตรมาสแรกที่จำหน่ายไฟฟ้าได้ 197 ล้านหน่วย โดยเกิดจากการปรับปรุงเครื่องจักรตามแผนงาน ซึ่งจะส่งผลดีต่อปริมาณการผลิตไฟฟ้าและการจำหน่ายไฟฟ้าที่จะเพิ่มขึ้นอย่างต่อเนื่องในเดือนต่อ ๆ ไป”นายวรวิทย์ กล่าว 
สำหรับความคืบหน้าการพิจารณารายงานการวิเคราะห์ผลกระทบสิ่งแวดล้อม (รายงาน EIA) ของโรงไฟฟ้าถ่านหินและพลังงานเชื้อเพลิงขยะ 70 MW (TG7) ได้ผ่านการอนุมัติรายงาน EIA จากหน่วยงานภาครัฐเรียบร้อยแล้ว ปัจจุบันอยู่ระหว่างดำเนินการก่อสร้างโรงไฟฟ้า คาดว่าจะแล้วเสร็จภายในไตรมาส 4/60 นี้
ส่วนโรงไฟฟ้าอีก 2 โรง ได้แก่ โรงไฟฟ้าพลังงานเชื้อเพลิงจากขยะ 70 MW (TG6) ที่มีแผนนำไปรวมกับโรงไฟฟ้าพลังงานความร้อนทิ้ง 30 MW (TG4) รวม 100 MW เพื่อจำหน่ายไฟฟ้าให้แก่กฟผ. และโรงไฟฟ้าพลังงานถ่านหิน 150 MW (TG8) ที่จะจำหน่ายไฟฟ้าให้กับ TPIPL นั้น บริษัทได้เพิ่มเติมข้อมูลในรายงาน EIA ตามที่ได้รับแจ้งจากการพิจารณาในครั้งแรก
โดยคาดว่าจะเข้าสู่กระบวนการพิจารณาอนุมัติจากหน่วยงานภาครัฐได้ในเร็วๆ นี้ และหากได้รับการอนุมัติก็จะส่งผลให้บริษัทสามารถผลิตไฟฟ้าเพื่อจำหน่ายเชิงพาณิชย์ (COD) ได้เร็วกว่ากำหนดเดิมในไตรมาส 4 ปีนี้ ซึ่งจะส่งผลให้บริษัทมีกำลังการผลิตติดตั้งรวมเพิ่มขึ้นเป็น 440 MW จากปัจจุบันอยู่ที่ 150 MW
ทั้งนี้ โรงไฟฟ้าเชื้อเพลิงจากขยะ 60 MW ของบริษัทได้รับรางวัลดีเด่น จากการประกวด Thailand  Energy Awards 2017 และเป็นตัวแทนประเทศไทย เข้าร่วมการประกวด Asian Energy Awards 2017 ที่ประเทศฟิลิปปินส์ สำหรับการขยายโครงการในอนาคต
ขณะเดียวกันบริษัทอยู่ระหว่างกำลังศึกษาข้อมูลและเตรียมความพร้อมในการเข้าร่วมเสนอขายไฟฟ้าแบบ Hybrid renewable ที่มีการประกาศรับซื้อ 300 MW โครงการโรงไฟฟ้าขยะของกรุงเทพฯ ที่ อ่อนนุช-หนองแขม รวม 40 MW และโครงการโรงไฟฟ้าขยะ SPP ที่จะรับซื้อเพิ่ม ซึ่งคาดว่าภาครัฐจะเริ่มประกาศรับซื้อประมาณปลายปีนี้